重建羊侯祠和王原叔句
作者：賈黯
朝代：宋

paragraphs: 古郡襄水陽，群山繞郛郭。
其間峴首者，羊公最所樂。
登臨見洲渚，氣象真磅礴。
公乎既已沒，高碑此鑱鑿。
廟食有遺像，當時盛丹雘。
到今僅千載，碑廟皆頹落。
喬木荒榛間，廟址存依約。
碑倒石屢易，文字免缺錯。
我侯至之初，亭廟皆新作。
爲詩道其意，風化思所託。
侯慕羊公心，仁政及物博。
將見襄陽治，與古相侔若。